นักลงทุนต่างชาติกังวลลงทุนมาบตาพุด
ประธานส.อ.ท. เผยนักลงทุนต่างชาติกังวลหลังศาลฯ ยกคำร้องขอยกเลิกมาตรการคุ้มครองชั่วคราว จับตาผลถกเอกชน บ่ายนี้
26 ม.ค. 2553

ประธานส.อ.ท. เผยนักลงทุนต่างชาติกังวลหลังศาลฯ ยกคำร้องขอยกเลิกมาตรการคุ้มครองชั่วคราว จับตาผลถกเอกชน บ่ายนี้
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) กล่าวว่า นักลงทุนต่างชาติมีความกังวลมากขึ้น หลังศาลปกครองกลางมีคำสั่งยกคำร้อง 30 โครงการ เพื่อออกจากมาตรการคุ้มครองชั่วคราว เนื่องจากทำให้การลงทุนต่างๆ ต้องชะงักลง 
อย่างไรก็ตาม เอกชนยังคงเดินหน้าที่จะยื่นคำร้องอุทธรณ์ต่อศาลปกครองสูงสุด ซึ่งขึ้นอยู่กับดุลยพินิจของศาลฯว่าจะรับดำเนินการหรือไม่ ทั้งนี้เนื่องจากนักลงทุนยังต้องการเดินหน้าโครงการต่อไป เพราะไม่ต้องการเปลี่ยนแปลงนโยบายการลงทุน
"รัฐบาลควรชี้แจงขั้นตอนทำงานให้นักลงทุนต่างชาติรับทราบความคืบหน้าเป็นระยะๆ เนื่องจากนักลงทุนบางรายไม่ทราบกระบวนการทางกฎหมายของไทยอย่างชัดเจน"
โดยในช่วงบ่ายนี้ภาคเอกชนจะจะหารือร่วมกันว่าจะดำเนินการต่อไปอย่างไร โดยพร้อมที่จะดำเนินการตามขั้นตอนของกฎหมายที่มีอยู่